Lihaug med hårete karrieremål; VM-tittel
- Målet mitt er å bli verdensmester - uten tvil, sier han til VG Nett bare timer før han går i ringen i danske Esbjerg der Andreas Evensen skal kjempe om EM-tittelen senere i kveld. VG Netts boksestudio: Følg kveldens EM-kamp mellom Andreas Evensen og Alex Miskirtchian - chat med bokseekspert Erik Nilsen fra kl. 19.00! Lihaug bokser mot den 31 år gamle tsjekkeren Tomas Kugler som har 40 proffkamper, men har tapt 27 av dem. Kugler er en klassisk «journeyman» som ikke har vunnet på sine ni siste forsøk, men som fungerer som en test for unge boksere som skal få nyttig erfaring. - Han er en veldig rutinert fyr som har vært ute et par vinternetter før. Jeg har sett ham på video, og han har en sterk guard og er i stand til å ødelegge mye for motstanderen sin, mener Lihaug. Selv har han to seirer på like mange proffkamper så langt i karrieren. Han har nemlig bokset mindre stevner i Finland det siste året, og dette blir den første kampen på et større stevne der det er ventet rundt 2000 tilskuere. - Jeg gleder meg noe helt sinnssykt, og ser fram til å få vist meg fram, sier 20-åringen. Han bokser i lett tungvekt-klassen, og der er det mange konkurrenter i Sauerland-systemet som går kamper på «Nordic fight night»-plattformen. Derfor må Lihaug regne med at han kan bli satt opp i kamp mot for eksempel Alexander Hagen eller Simen Smaadal. - Det er jeg veldig godt forberedt på. Jeg møter dem jeg blir satt opp til å møte. Det må jeg for å vise meg fram og nå målet mitt, mener bergenseren. Det er altså en verdensmestertittel. PS! Lihaugs kamp kan du se direkte på Viasat sport eller Viaplay.no. Han er ventet å gå i ringen rundt kl. 20.00. Andreas Evensen bokser om EM-tittelen rundt kl. 23.00.
Bokseren Tim-Robin Lihaug (20) er ikke redd for å gå offensivt ut foran sin tredje proffkamp - den første i regi av Team Sauerland.